Հրանդ Տինքի դատավարութեան իւրաքանչիւր նիստ կառավարութեան դէմ բողոքի ցոյցի մը կը վերածուէր Պէշիքթաշի հրապարակին վրայ։ Զօրակցութեան համար դատարանի առջեւ եկողները յաճախ կը վանկարկէին՝ «Ոճրագործ պետութիւնը հաշիւ պիտի տայ»։ Ազգայնական շրջանակներու կողմէ սաստկութեամբ մերժուած կարգախօս մըն էր այս։ Անոնք յամառօրէն կը պնդէին որ պետութիւնը ոճիր չի գործեր։ Այդ նոյն շրջանակները այսօր ալ կը շարունակեն նոյն պնդումը, տեսնելով հանդերձ Թուրքիոյ քրտաբնակ քաղաքներուն մէջ ամէն օր պատահած սպանութիւնները։